b'\n_START_ARTICLE_\nRomanovin kivet\n_START_SECTION_\nJuoni\n_START_PARAGRAPH_\nMiljon\xc3\xa4\xc3\xa4ri Roivas ker\xc3\xa4\xc3\xa4 tsaarinaikaisia taideaarteita. Lainkuuliaisen julkisivun taakse k\xc3\xa4tkeytyy laaja rikollisliiga, joka keinoja kaihtamatta yritt\xc3\xa4\xc3\xa4 t\xc3\xa4ytt\xc3\xa4\xc3\xa4 h\xc3\xa4ik\xc3\xa4ilem\xc3\xa4tt\xc3\xb6m\xc3\xa4n miehen toiveet. Pohjois-Lapissa on myyt\xc3\xa4v\xc3\xa4n\xc3\xa4 Roivaksen kauan havittelemat Romanovin tsaarisuvun kultaisen kotkaveistoksen jalokivet._NEWLINE_Patrick (Samuli Edelmann) on Roivaksen palkkaama ammattirikollinen, jonka teht\xc3\xa4v\xc3\xa4n\xc3\xa4 on arvokkaiden kivien hankkiminen._NEWLINE_Hakumatkalle palkataan my\xc3\xb6s Roivaksen oikea k\xc3\xa4si Marco ja Patrickin vihaama sekop\xc3\xa4\xc3\xa4 Tony (Santeri Kinnunen). Roivas on kuitenkin suunnitellut vain yht\xc3\xa4 paluulippua. Tony ja Patrick selviytyv\xc3\xa4t ansasta ja kahden vuoden p\xc3\xa4\xc3\xa4st\xc3\xa4 he palaavat hakemaan saalista ja kostamaan.\n_START_SECTION_\nTuotanto\n_START_PARAGRAPH_\nJo pojankoltiaisina Heikki Kinnusen videokameralla leikkineet Santeri Kinnunen ja Samuli Edelmann saivat Spede Pasasen innostumaan ensimm\xc3\xa4isen suomalaisen toimintaelokuvan tuottamisesta. Nuoret n\xc3\xa4yttelij\xc3\xa4t olivat kovassa nosteessa, ja rahaa tuli my\xc3\xb6s Suomen elokuvas\xc3\xa4\xc3\xa4ti\xc3\xb6lt\xc3\xa4. Mukaan saatiin kolmanneksi k\xc3\xa4sikirjoittajaksi poikien kaveri Kalle Chydenius, ja ensimm\xc3\xa4inen k\xc3\xa4sikirjoitusversio oli parisataasivuinen. Spede ehdotti ohjaajaksi Hannu Seikkulaa, mutta suostui luottamaan poikien yst\xc3\xa4v\xc3\xa4\xc3\xa4n Aleksi M\xc3\xa4kel\xc3\xa4\xc3\xa4n, jonka esikoisohjaus Romanovin kivet on. Kuvaajaksi ja \xc3\xa4\xc3\xa4nitt\xc3\xa4j\xc3\xa4ksi saatiin konkarit Kari Sohlberg ja Paul Jyr\xc3\xa4l\xc3\xa4. Spede ei j\xc3\xa4\xc3\xa4nyt valvomaan kuvauksia vaan l\xc3\xa4hti golflomalle, ja elokuva ylitti budjettinsa raskaasti. Sinnikk\xc3\xa4\xc3\xa4st\xc3\xa4 markkinoinnista huolimatta elokuva ker\xc3\xa4si vain 50\xc2\xa0000 teatterikatsojaa ja j\xc3\xa4i raskaasti tappiolliseksi.\n_START_SECTION_\nArvioita\n_START_PARAGRAPH_\nElokuva sai melko nihke\xc3\xa4t arvostelut. Helsingin Sanomien Helena Yl\xc3\xa4nen otsikoi oman arvionsa \xe2\x80\x9dTupu Hupu ja Lupu jalokivivarkaina\xe2\x80\x9d ja sanoi elokuvan olevan kokonaisuutena \xe2\x80\x9dhakkelusta\xe2\x80\x9d. Variety-lehden David Stratton piti Aleksi M\xc3\xa4kel\xc3\xa4 seuraamisen arvoisena ohjaajana tulevaisuudessa. Video-oppaassa vuodelta 1994 Bello Romano kutsuu elokuvaa pintatyylikk\xc3\xa4\xc3\xa4ksi mutta hieman j\xc3\xa4yk\xc3\xa4sti n\xc3\xa4ytellyksi action-paketiksi. H\xc3\xa4n antaa sille kolme t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9dhyv\xc3\xa4\xe2\x80\x9d.'